Efter stort besvær for foreninger og virksomheder med at oprette en digital postkasse, udvider Digital Post nu åbningstiderne, så alle kan få hjælp til at oprette postkasse.

TV2/Nord har tidligere fortalt, hvordan den digitale postkasse både er besværlig at oprette og for mange foreninger helt unødvendig. 450.000 virksomheder og foreninger skal oprette en digital postkasse inden 1. november, men 110.000 mangler stadig at gøre det. Derfor forventer man ventetid på telefonen, og Digital Post holder nu weekendåbent for at kunne hjælpe dem, der stadig mangler postkassen. En undersøgelse gennemført af Erhvervsstyrelsen har vist, at hovedårsagen til, at så mange stadig ikke har oprettet den digitale postkasse er, at de ikke har haft tid til det.